|  |
| --- |
| **Budapest Főváros VII. kerület Erzsébetváros Önkormányzata**  **dr. Jávori Péter irodavezető** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság** **2023. július 11-ei ülésére**

|  |  |
| --- | --- |
| **Tárgy:** | MOL BUBI gyűjtőállomások telepítéséhez szükséges Támogatási Megállapodás megkötésével kapcsolatos döntés |

**Készítette:**

Greifenstein János

közútkezelői referens

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

A MOL BUBI rendszer 2014. szeptemberében kezdte meg működését Budapesten. A MOL BUBI a BKK Budapesti Közlekedési Központ Zrt. (a továbbiakban: BKK) közösségi közlekedés szolgáltatása, amely környezettudatos és gyors választás lehet a városi közlekedéshez. A MOL BUBI flottája a 2021. májusi újraindulás óta 1200 kerékpárról közel a duplájára nőtt, így már összesen 2260 kerékpár érhető el, a gyűjtőállomások száma pedig 183-ra nőtt. A MOL BUBI havi és átlagos napi használata 60-70 százalékkal bővült, ami annak ismeretében különösen kiemelkedő, hogy a közbringa flottája 30 százalékkal nőtt.

A közösségi kerékpárok rendelkezésre állását és a szolgáltatás minőségét a BKK szolgáltatási szerződései garantálják.

A rendszer teljesen automatán működő állomások hálózatából áll, melyek bármelyikén bárki kölcsönözhet, illetve visszaadhatja a rendszer kerékpárjait. A nagy népszerűségre tekintettel a rendszer tulajdonosa – a BKK – úgy döntött, hogy tovább bővíti a rendszer szolgáltatási területét.

Így Erzsébetvárosban újabb **3 helyszínen kerül kiépítésre MOL BUBI gyűjtőállomás és egyben mikromobilitási pont.** Gyűjtő-állomásonként 1 kerékpártámaszhoz majd 2 db kerékpár rögzíthető, egy-egy gyűjtőállomáson kb. 12-16 db kölcsönözhető kerékpárral lehet majd számolni, illetve a helyszínek kialakítása alapján e-rollerek, cargo-bike-ok is elhelyezhetők lesznek, így mikromobilitási pontok is kijelölésre kerülnek.

Erzsébetvárosban az alábbi új helyszíneken valósulna meg MOL-BUBI gyűjtőállomás és mikromobilitási pont:

- Dohány utca 51. számmal szemben a parkolósávban

- Bethlen Gábor utca 47. szám előtt a parkolósávban

- Hernád utca 48. számmal szemben a parkolósávban

A BKK által tervezett gyűjtőállomások telepítése előtt a Polgármesteri Hivatal szakirodáival a szükséges egyeztetések lefolytatásra kerültek amelynek eredményeként a BKK elkészítette a telepítésekhez szükséges tervdokumentációt, amelyre megadta a Budapest Közút Zrt. a forgalomtechnikai kezelői hozzájárulását (2. sz. melléklet).

Erzsébetváros Önkormányzatának határozott célja, hogy a kerület közigazgatási határán belül a közutakon egyre nagyobb mértékben jelen lévő fenntartható és környezetbarát kerékpáros és új típusú elektromos közlekedési eszközök használatát – a közlekedés rendje és biztonsága, valamint a rendezett utcakép figyelembe vétele mellett – támogassa. A budapestiek jelentős része felismerte, hogy biciklivel utazni környezetbarát, gazdaságos, és bizonyos helyzetekben a leggyorsabb utazási mód.

A MOL BUBI gyűjtőállomásokhoz tartozó mikromobilitási pontok és a kapcsolódó forgalomtechnika kivitelezésre szükség van, mely anyagi ráfordítással jár, az állomások megvalósítása érdekében **Önkormányzatunk,** mint **Támogató Támogatási Megállapodást tervez kötni** a BKK-val, mint Támogatottal, Erzsébetváros közterületén a közbringa-szolgáltatás minél eredményesebb ellátása érdekében.

**Az Önkormányzat által biztosított egyösszegű támogatás összege legfeljebb 2.093.750,- Ft azaz kettőmillió kilencvenháromezer-hétszázötven forint,** amelyet kizárólag új gyűjtőállomások, mikromobilitási pontok és ezekhez tartozó forgalomtechnikai eszközök létesítésre, kialakítására, üzembe helyezésére és a rendszer fejlesztésére fordíthatja a BKK. A támogatott feladat (gyűjtőpontok kialakítása) a támogatási összeg beérkezésétől számított 6 (hat) hónapon belül valósul meg. A BKK által megküldött levelében megfogalmazott kérelme, valamint az abban szereplő fenti három helyszínre vonatkozó árajánlat az előterjesztés 1. számú melléklete.

Erzsébetváros közigazgatási területén előreláthatólag 2023. év folyamán valósulna meg a BUBI szolgáltatás bővítése.

A gyűjtőállomások teljes körű megvalósítása a BKK feladata. Budapest Főváros Erzsébetváros Önkormányzatát a pénzügyi támogatáson túl egyéb kötelezettségek nem terhelik. A gyűjtőállomások fenntartása, üzemeltetése is a BKK kötelezettsége.

Kérem a Tisztelt Bizottságot, hogy a közösségi kerékpáros közlekedés fejlesztés érdekében szükséges döntéseket meghozni szíveskedjen.

A jelen ügyben a Pénzügyi és Kerületfejlesztési Bizottság jogosult dönteni a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III. 26.) rendelet 5. § (1) bekezdése alapján.

A fentiekre tekintettel kérem az alábbi határozati javaslat elfogadását.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testülete Pénzügyi és Kerületfejlesztési Bizottsága  …../2023. (VII.11.) határozata a MOL BUBI gyűjtőállomások telepítéséhez szükséges Támogatási Megállapodás megkötésének tárgyában**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy

1. a MOL BUBI kerékpár kölcsönző állomások bővítését támogatja legfeljebb **2.093.750,- Ft azaz kettőmillió-kilencvenháromezer-hétszázötven forint** összegben, melynek fedezete a 2023. évi költségvetésben biztosított.
2. felhatalmazza a Polgármestert, hogy a BKK Budapesti Közlekedési Központ Zrt.-vel a MOL BUBI kerékpár kölcsönző állomások tervezése, engedélyezése és kiépítési feladatainak támogatására Támogatási Megállapodást kössön az előterjesztésben körülírt tartalommal.

**Felelős:** Niedermüller Péter polgármester

**Határidő:** azonnal

Budapest, 2023. június 29.

dr. Jávori Péter

irodavezető

Mellékletek:

1. számú melléklet: BKK kérelme támogatásra és árajánlata a kialakításra
2. számú melléklet: Budapest Közút Zrt. forgalomtechnikai kezelői hozzájárulása, tervdokumentáció